Imtella' April 2, 2021 Pulizija tilef ħajtu u ieħor sofra ġrieħi wara attakk fuq il-Capitol f'Washington, fl-Istati Uniti. Dan wara li raġel baqa' dieħel b'karozza fil-barrikati barra l-Capitol, ħareġ mill-karozza, u ġera lejn il-Pulizija b'sikkina f'idu. L-attakk wassal biex il-Capitol reġa' tpoġġa taħt lockdown inqas minn tliet xhur wara l-protesti li raw għexieren ta' persuni jidħlu fil-binja. Il-Pulizija Amerikana sparaw u qatlu lill-agressur fuq il-post, waqt li hu kien qed itihom bis-sikkina. Sa' issa m'hemm l-ebda informazzjoni dwar l-identità jew il-motivazzjoni tiegħu, waqt li għad m'hemm ebda suspett li l-attakk kien wieħed terroristiku. Intant ammont ta' staff tal-Capitol ġew imwissija biex joqogħdu 'l bogħod mit-twieqi hekk kif kien hemm il-biża ta' xi attakk ieħor. Filmati tal-inċident li ġew imxandra juru karozza tat-tip Sedan tibqa' dieħla fil-barrikati, bil-Pulizija li sofrew il-ġrieħi jittellgħu f'ambulanza u jittieħdu lejn l-Isptar. Pulizija oħrajn li sofrew ġrieħi aktar serji ttieħdu lejn l-isptar permezz ta' ħelikopters.